Kuusivarkaan omatunto

Tapaus oli ensimmäinen, itsenäinen joulukuusen hakuni. Ja siitä uhkasi tulla viimeinen urotekoni.

Tilanne oli pikkupojalle tosi kokemus. Olihan kotimetsässä kuusia ja sieltä ne yleensä haettiinkin. Vaan minäpä päätin vähän keventää urakkaa. Ja hakea joulupuun reilusti lähempää. Eli lähi-naapurin tontilta. Kyllä minulla tieto oli, ettei se välttämättä ihan oikeinkaan ole. Mutta oli sinä vuonna luvannut hakea kuusen, kertomatta kenenkä metsästä.

Olin todella valveutunut tähän tehtävään ja esivalinnan jo suorittanut. Tarkasti maantien ojasta tähystäen. Aaton-aattona lähdin vielä tarkastamaan tilanteen, oliko rajoilla rauhallista. Ja haluamani kuusi vielä paikallaan.

Oksien lomasta tirkistellessäni, kuulin kuuseni suunnalta katkeavien oksien risahtelua. Arvelin, että hirvihän se siellä ja miesmäisesti paiskasin pari kiveä ääntä kohti. Äänet hiljenivät välittömästi. En jäänyt katselemaan tuliko kinkulle kilpailija, sillä hirviä vähän pelkäsin. Mutta ehkäpä karkotin ne huomiseksi, poispäin.

Aatto-aamuna naapurin vanha isäntä, Oskuksi häntä kutsuttiin, liikkui pihalla, valkoinen side päänsä ympärillä. Silloin todellinen pelko kouraisi vatsassani. Minulle tuli outo tuntemus, että hirveni taisi olla kaksijalkainen nisäkäs. Varsinkin, kun muistin, että Osku oli kova poika vesomaan taimistossaan. Omaa tuntoa soimasi ja pelko painoi päälle. Epävarmuutta lisäsi vielä se, kun en tiennyt, olinko epäiltyjen listalla.

Urheasti, mutta vähin äänin lähdin kuusen hakuun. Retki sujui onnellisesti. Pieni, kaunis kuusi. Ei Oskua eikä hirveä näkyvissä.

Mutta pahin olikin vielä edessäpäin. Kun tulin kuusen kanssa huomasin, että äiti ja isä olivat poissa. Ehkä vielä joululahjoja ostamassa. Ilma oli talvinen ja salaa lähtiessäni, en ollut pukeutunut tarpeeksi hyvin. Ovi oli lukossa ja avainta ei vielä ollut minulle uskottu. No eipä hätää, tällaisia tapauksia varten meillä oli vara-avain naapurissa.

Nyt tai koskaan oli totuuden hetki lähellä. Mutta mentävä oli. Vapisin aukaistessani naapurin oven. Oskuhan siellä istui side päässään, Miljansa kanssa kahvitellen.

Itku kurkussa änkytin,sa-sa-isko a-vaimen. Kyllä tolle klopille pitää laittaa naru kaulaan, sanoi Osku. Heti minulle tuli mieleen Tex Willer ja rosvojen hirttäminen, joista veljeni oli minulle lukenut. Rekikeli housuihin oli lähempänä, kuin lähin puhelin. Sain avaimen ja ryntäsin ulos. Ajatuksissani pyöri, voiko tosiaan kuusivarkaan hirttää.

Vanhempien tullessa kotiin, paistoi minusta ilmi, että kaikki ei ollut kohdallaan. Niinpä lähdettiin välittömästi naapuriin "käräjille". Siellä selvisi, että naru kaulaan oli tarkoittanut avainnarua. Ja selvisi sekin, että Osku oli saanut oksan iskun otsaansa, vesoessaan. En tarkkaan muista tuliko housujen vaihtoviikko välittömästi, mutta läheltä se varmasti liippasi.

Tapauksen opetus oli: Ei kuusivarasta hirtetä, mutta jos käsi on pidempi kuin omatunto, voi pyykkiäkin olla tulossa.

 Kalevi Pirttijärvi